Številka: 0100-75/2017/446

**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO PRAVOBRANILSTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Datum: 1.9.2017

**ZADEVA: Odprava anomalij na delovnih mestih, ki so uvrščena do vključno 26. plačnega**

**razreda in na delovnih mestih pooblaščenih uradnih oseb**

Spoštovani,

skladno s IV. točko Dogovora o ukrepih na področju stroškov dela in drugih ukrepih v javnem sektorju (Uradni list RS, št. [88/16](http://www.uradni-list.si/1/objava.jsp?sop=2016-01-3932): v nadaljevanju: Dogovor) sta se vladna in sindikalna stran dogovorili za odpravo anomalij oziroma ustrezne uvrstitve v plačne razrede glede vrednotenja delovnih mest oziroma nazivov v javnem sektorju, in sicer na delovnih mestih, ki so uvrščena do vključno 26. plačnega razreda in na delovnih mestih pooblaščenih uradnih oseb.

Dne 29.8.2017 so bili v Uradnem listu RS, št. 46/17 objavljeni aneksi h kolektivnim pogodbam in uredbi, s katerimi so bili na zgoraj navedenih delovnih mestih odpravljene anomalije pri vrednotenju delovnih mest in nazivov, in sicer:

1. Aneks št. 10 h Kolektivni pogodbi za javni sektor (KPJS),
2. Aneks št. 3 h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti – tarifni del,
3. Aneks št. 2 h Kolektivni pogodbi za dejavnost obvezne socialne varnosti – tarifni del,
4. Aneks Kolektivni pogodbi za zaposlene v zdravstveni negi,
5. Aneks Kolektivni pogodbi za raziskovalno dejavnost,
6. Aneks Kolektivni pogodbi za dejavnost vzgoje in izobraževanja v Republiki Sloveniji,
7. Aneks Kolektivni pogodbi za kulturne dejavnosti v Republiki Sloveniji,
8. Aneks št. 2 h Kolektivni pogodbi Javnega gospodarskega zavoda Brdo Protokolarne storitve Republike Slovenije – tarifni del,
9. Aneks št. 2 h Kolektivni pogodbi za kmetijsko dejavnost – tarifni del,
10. Aneks št. 2 h Kolektivni pogodbi za gozdarsko dejavnost– tarifni del,
11. Aneks h Kolektivni pogodbi za dejavnost zdravstva in socialnega varstva Slovenije,
12. Aneks št. 2 h Kolektivni pogodbi za dejavnost okolja in prostora – tarifni del,
13. Uredba o spremembah Uredbe o uvrstitvi formacijskih dolžnosti in nazivov v Slovenski vojski v plačne razrede,
14. Uredba o spremembi Uredbe o uvrstitvi delovnih mest v javnih agencijah, javnih skladih in javnih zavodih v plačne razrede.

Aneksi in uredbi so pričeli veljati naslednji dan po objavi v Uradnem listu RS, torej 30.8.2017, in vsebujejo prehodno določbo, skladno s katero je treba akte o notranji organizaciji in sistemizaciji delovnih mest uskladiti z navedenimi akti najkasneje v 30 dneh od uveljavitve aktov, kar pomeni najkasneje do 29.9.2017. V tej zvezi velja opozoriti, da morajo biti tudi te spremembe sistemizacije delovnih mest sprejete po predpisanem in veljavnem postopku ter da morajo delodajalci, upoštevaje uveljavljene spremembe sistemizacije delovnih mest, javnim uslužbencem v podpis ponuditi ustrezne individualne delovnopravne akte.

Skladno z osmim odstavkom IV. točke Dogovora pripada javnim uslužbencem, ki bodo zaradi odprave anomalij uvrščeni višje, poračun plače od določenih datumov pravice do izplačila. Navedena določba je udejanjena v prehodnih določbah aneksov h kolektivnim pogodbam in uredbah, ki določajo, kdaj javni uslužbenci pridobijo pravico do izplačila plače:

* Javni uslužbenci na delovnih mestih, ki so bila **pred spremembo uvrstitve** zaradi odprave anomalij uvrščena do vključno 26. (izhodiščnega) plačnega razreda, pridobijo pravico do izplačila višje plače **s 1. julijem 2017**;
* Javni uslužbenci na delovnih mestih, ki so bila **pred spremembo uvrstitve** zaradi odprave anomalij uvrščena nad 26. (izhodiščnim) plačnim razredom, pa pridobijo pravico do izplačila višje plače s **1. oktobrom 2017**.

V rokih iz prejšnjih alinej, torej s 1. julijem 2017 oziroma s 1. oktobrom 2017 pridobijo pravico do izplačila višje plače tudi tisti javni uslužbenci, ki se premestijo oziroma sklenejo pogodbo o zaposlitvi za novo delovno mesto, pod pogojem, da je novo delovno mesto v istem tarifnem razredu in isti plačni podskupini oziroma se na njem opravljajo istovrstne oziroma sorodne naloge, in da se premestijo oziroma sklenejo pogodbo o zaposlitvi za novo delovno mesto najkasneje v 30 dneh od uveljavitve akta o notranji organizaciji in sistemizaciji delovnih mest.

Pravica do izplačila višje plače pa ne velja za javne uslužbence, ki se prvič zaposlijo v javnem sektorju na novem delovnem mestu.

Določbe aneksov in uredb ne predvidevajo izplačila višjih plač javnim uslužbencem z zamudnimi obrestmi. Prav tako podlage za izplačilo zamudnih obresti ni v splošnih določbah civilnega prava, saj delodajalci z izvedbo poračunov niso v zamudi. Poračune plač bodo namreč lahko objektivno izvedli šele po uskladitvi sistemizacij z aneksi in uredbama.

V zvezi z uvrstitvami delovnih mest in nazivov v drugih državnih organih sporočamo, da se skladno s tretjim odstavkom 13. člena delovna mesta oziroma nazivi v plačni podskupini C1 uvrščajo v plačne razrede z aktom državnega organa, upoštevaje uvrstitev primerljivih delovnih mest in nazivov plačne skupine C v kolektivni pogodbi dejavnosti. Glede na navedeno predlagamo, da drugi državni organi v kontekstu odprave morebitnih anomalij upoštevajo dejstvo, da je z dnem 30.8.2017 uveljavljen Aneks št. 3 h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti. Ob tem velja opozoriti, da določba tretjega odstavka 13. člena ZSPJS velja le za plačno podskupino C1, ne pa tudi za delovna mesta iz plačne skupine J, za katera iz drugega odstavka 13. člena ZSPJS jasno izhaja, da se uvrščajo s kolektivno pogodbo dejavnosti.

Ministrstva prosimo, da z vsebino tega pojasnila seznanijo proračunske uporabnike iz svoje pristojnosti.

S spoštovanjem,

 **Boris KOPRIVNIKAR**

 **MINISTER**

Poslano:

* naslovnikom po elektronski pošti